Afera Rembrandt - novi roman Daniela Silve
Kao i ranije Silvine romane i ovaj odlikuju brzi tempo, mnogo obrata i neočekivani rasplet. 
Daniel Silva objavio je novi u seriji romana o agentu izraelskog Mossada i restauratoru umjetničkih djela, Gabriellu Allonu - Afera Rembrandt - u kojem njegov junak još jednom kreće u potragu za negativcima - iz Engleske do Amsterdama pa do Južne Amerike i natrag. Gabriel Allon povukao se sa suprugom – nakon posljednjeg zadatka opisanog u romanu – u jedno pitoreskno mjesto na engleskoj obali. Međutim njegov mir i sklad ubrzo prekida stari znanac, trgovac umjetnina iz Londona Julian Isherwood, koji se također pojavljuje u i u ranijem špijunskom trileru . Julian ima veliki problem. Izgleda da je nestalo jedno novootkriveno Rembrandtovo platno koje je povjereno Julianovoj galeriji na restauraciju. Vrijednost slike – oko 45 milijuna dolara. Kao što je i za očekivati, Gabriel se ispočetka opire reaktiviranju iz mirovine, međutim, iskušenje je jednostavno preveliko. Rembrandtovo platno sa sobom nosi jednu smrtnu tajnu i Gabriel ubrzo spoznaje da postoje ljudi koji su spremni ubiti kako bi je sačuvali. Autor Daniel Silva kaže da mu je ta spremnost ljudi da učine sve kako bi postigli svoj cilj poslužila kao inspiracija: "Stvarna inspiracija za ovu knjigu i špijuniranje o kojem se u njoj govori jest pohlepa. Mislim da sam kao i većina Amerikanaca bio zaprepašten promatrajući kako se odvijala globalna financijska kriza širom svijeta. Bio sam zaprepašten količinom pohlepe i stvarima koje su ljudi spremni učiniti da bi zaradili novac. Mislim da je skandal vezan uz Berniea Madoffa stvarna inspiracija za ovu knjigu. Ne mogu zamisliti kako je Bernie Madoff živio znajući da krade od ljudi. Kako je izgledao njegov svakodnevni život dok je znao da pljačka sve te dobrotvorne organizacije, krade novac svojih prijatelja, čineći stvari koje će ostaviti tisuće i tisuće ljudi bez igdje ičega". U romanu glavni junak započinje potragu za slikom sam, međutim, nakon što on i njegova supruga Chiara za dlaku izbjegnu smrt u Buenos Airesu, odluči zatražiti pomoć svojih bivših kolega iz izraelske obavještajne službe Mossad. Ono što oni otkrivaju ispada veće i opasnije od onog što je itko od njih mogao zamisliti. Sama potraga za ukradenim platnom mogla bi biti dostatna za zaplet jednog trilera, međutim, Silvin roman ne staje na tome. Povijest Rembrandtova umjetničkog djela je mračna i eksplozivna, mogla bi nanijeti veliku štetu nekim vrlo utjecajnim ljudima. U pozadini Gabrielove potrage za ukradenim platnom nalaze se švicarski bankari, preživjeli Holokausta, filantropi, pa čak i Vatikan. A ono što on sa svojom ekipom otkriva navješćuje jednu užasnu budućnost, ako se nešto ne učini da se zaustavi katastrofa ogromnih proporcija s implikacijama po cijeli svijet. Autor Daniel Silva objašnjava zašto je zaplet svog najnovijeg špijunskog trilera koncentrirao oko krađe jednog umjetničkog djela: "Oduvijek sam bio fasciniran krađama umjetnina. Zapravo, baš kad sam redigirao prvi rukopis ovog romana, došlo je do velike pljačke umjetničkih djela u Parizu vrijednih milijune dolara. Mislim da smo svi mi zaintrigirani idejom da se upadne u neki muzej, dvorac ili vilu i da se ukrade umjetničko djelo vrijedno milijune dolara, u ovom slučaju stotine milijuna dolara, i da onda ta slika nestane zauvijek. Mislim da postoji jedna tendencija posljednjih godina da se krađa umjetnina promatra kao "džentlmenski zločin", odnosno zločin bez žrtava. Međutim, istina je da riječ o vrlo velikom poslu. Interpol procjenjuje da trgovina ukradenim umjetničkim djelima iznosi između 4 i 6 milijardi dolara godišnje. Kad to postavite na "ranglistu" najunosnijih kriminalnih aktivnosti, vidjet ćete da zauzima četvrto mjesto, odmah iza pranja novca, krijumčarenja narkotika i trgovine oružjem". Roman Daniela Silve objavila je izdavačka kuća Putnam Books.